钦定古今图书集成/明伦汇编/闺媛典/第321卷 > 皇清五十四 > 林氏女
## 钦定古今图书集成/明伦汇编/闺媛典/第321卷 > 皇清五十四 > 林氏女

按《太平县志》：“林氏女名月汀，生而端静，邻里罕识其面。年十六，许配丘茂匡。未几匡殁，讣闻，泣告父母曰：‘愿归丘氏’。” 家人力沮勿得行，遂坚卧不起，欲自尽。父母许其在家执丧，于是易素服，尽散其首饰衣裳，终必欲归丘而后已。父母乃修祭具，与偕往奠。至则抚棺哀恸，极其悲惨。须臾柩裂，见匡面色如生，随告丘母曰：“畴昔梦郎至，其肩有瘢。” 且谕以临终失物所在。丘母曰：“诚有是也。” 因检其物，适如所梦无异。遂拜别父母，誓不还归。命设寝于柩侧，巾栉盘餐，无异事生及丘父母，养生送死之礼无不尽。晚节愈严，言语非至亲不得通。年五十不茹荤。一日病卧，忽有雀自窗隙入，踞枕上，令婢以手挥之，雀复集如故。次日衔一小鱼吐席上，其弟悟，劝进腥食，疾遂愈。事闻，疏请旌表。先是有许婢者，绍兴人，年十三，郡中丞王士琦纳为婢媵。婢思归不已，令仆送还原籍，且厚赀以赠之。仆利其赀，私鬻于女之舅氏，婢泣欲投水。适女父没于内家，女赴葬，婢一见，愿事之。或谓：“彼节妇也，事之胡为婢自矢，甘终身焉。” 竟与俱归。中丞知其仆鬻许婢也，欲究之，后闻其《从林女》，遂止。有司上其事，欲为建坊，力辞焉。